stanford-oval/wikipedia huggingface dataset:
פיליפ סטנהופ, הרוזן הרביעי מצ'סטרפילד

פיליפ דורמר סטנהופ, הרוזן הרביעי מצ'סטרפילד (באנגלית: Philip Dormer Stanhope, 4th Earl of Chesterfield;‏ 22 בספטמבר 1694 – 24 במרץ 1773) היה מדינאי מטעם המפלגה הוויגית ואינטלקטואל בריטי. היה מן הבריטים החשובים בתקופת ההשכלה, ומיודד עם וולטר ומונטסקייה.
ביוגרפיה

לורד סטנהופ, כפי הוא כונה לפני מותו של אביו ב-1726, נולד בלונדון ולמד באוניברסיטת קיימברידג'. לאחר שסיים ללמוד, יצא ל"מסע הגדול" ברחבי יבשת אירופה. מותה של המלכה אן ועלייתו לשלטון של ג'ורג' הראשון פתחו אפשרויות חדשות בפני סטנהופ הצעיר והוא שב לאנגליה. קרוב משפחה שלו, ג'יימס סטנהופ, שהיה אחד השרים האהובים על המלך, סידר לו משרה כ"אדון חדר המיטות" של הנסיך מוויילס, ג'ורג' השני.
הוא הפך לחבר בית הנבחרים הבריטי ולאחר שאביו נפטר והוא ירש את התואר המשפחתי, הוא הפך חבר בבית הלורדים. ב-1728 מונה למשרת השגריר בהולנד, לורד לוטננט של אירלנד וב-1748 למשרת מזכיר הממלכה.
חבר "המועצה החשאית של הוד מלכותו" (Her/His Majesty's Most Honourable Privy Council)
חבר "מסדר הבירית"
למרות היותו אנגלי, ידידותו עם וולטר ואינטלקטואלים צרפתיים נוספים סייעה לו להיבחר כחבר ב-Académie des Inscriptions et Belles-Lettres ב-1755
שבט גד

בול המוקדש לשבט גד
תבליט של שבט גד בבית הכנסת ברחובות
שֵׁבֶט גָּד הוא אחד משבטי ישראל המוזכרים בתנ"ך. הוא נקרא על שם אבי השבט גד בן זלפה, שפחת לאה ובן יעקב. לפי המקרא, מקור שמו בדברי לאה: "בא גד" (בא מזל טוב).
מצבת מישע (840 לפנה"ס בקירוב), מצבת הכתובה בשפה המואבית והוקמה לציון ניצחונה של ממלכת מואב על ממלכת ישראל. כוללת עדות ארכאולוגית חוץ-מקראית לשבט גד.
עדות ארכאולוגית חוץ-מקראית המאששת את קיומו של שבט גד התגלתה במצבת מישע מלך מואב, בה כתוב: "וְאִש גָד יָשַב בְּאֶרֶץ עֲטָרֹת מֵעֹלָם".
ברכות לשבט > ברכת יעקב

”גָּד גְּדוּד יְגוּדֶנּוּ וְהוּא יָגֻד עָקֵב” (בראשית, מ"ט, י"ט).
הברכה המבטאת יכולת צבאית.
לפי רש"י "יצאו ממנו גדודים" ו"גדודיו יחזרו על עקבם וישובו לבתיהם"
(יש מפרשים גדודיו ירדפו בעקבות האויבים וישמידום).
מרמז על תולדות השבט בכניסה לארץ ישראל, שבט גד (יחד עם שבט ראובן) ביקש לשבת בעבר הירדן מזרחה.
בתמורה התחייב השבט ללכת בראש העם ולעזור לשאר השבטים לכבוש את ארץ כנען.
לאחר שמלאו את התנאי הזה שבו על עקבותיהם וחזרו לבתיהם אשר בעבר הירדן.
ברכות לשבט > ברכת משה

בברכת משה ששבטים בפרשת וזאת הברכה נאמר
”וּלְגָד אָמַר בָּרוּךְ מַרְחִיב גָּד כְּלָבִיא שָׁכֵן וְטָרַף זְרוֹעַ אַף קָדְקֹד.
וַיַּרְא רֵאשִׁית לוֹ כִּי שָׁם חֶלְקַת מְחֹקֵק סָפוּן וַיֵּתֵא רָאשֵׁי עָם צִדְקַת ה' עָשָׂה וּמִשְׁפָּטָיו עִם יִשְׂרָאֵל
” (דברים, ל"ג, כ').
השבט במדבר > משפחות השבט

לגד נמנו שבע משפחות בתורה, פעמיים. בבראשית הם צִפְיוֹן, חַגִּי, שׁוּנִי, אֶצְבֹּן, עֵרִי, אֲרוֹדִי ואַרְאֵלִי. במפקד בני ישראל בערבות מואב 'צפיון' נכתב כ'צְפוֹן', ולפי השערות חלק מהפרשנים גם 'אצבון' הוא 'אׇזְנִי'.
בדברי הימים, לא נמנו במפורש שבע המשפחות, אבל נמנו שבעה 'ראשים' שאולי מייצגים את המשפחות, והם מִיכָאֵל, מְשֻׁלָּם, שֶׁבַע, יוֹרַי, יַעְכָּן, זִיעַ ועֵבֶר.
השבט במדבר > סמלי השבט

הדגל של שבט גד היה ציור של מחנה צבא על רקע אפור ואבן החושן שלו היא שבו או אחלמה. החודש המקושר לשבט גד הוא כסלו או טבת או אלול.
השבט במדבר > נשיאי השבט

בספר במדבר, פרשת נשא נזכר נשיא שבט גד במדבר: אֶלְיָסָף בֶּן דְעוּאֵל.
הוא מוזכר 4 פעמים בספר במדבר כבנו של דעואל. אבל בפרק ב', פסוק יד כבנו של רעואל; שינוי זה יכול לנבוע מדמיון ה'ר' ל'ד' והפרשנים נתנו לכך הסברים שונים.
הוא הקריב את קורבנות הנשיאים ביום השישי לחנוכת המשכן.
גְּאוּאֵל בֶּן-מָכִי, מנשיאי שבט גד בתקופת הנדודים במדבר, היה אחד משנים עשר המרגלים שנשלחו על ידי משה לתור את הארץ (במדבר יג, טו).
מרשימת הנשיאים בפרשת מסעי נשמטו נשיאי ראובן וגד, מאחר שהרשימה נועדה לפרט את הנשיאים שיהיו נציגי השבטים בחלוקת ארץ כנען, ואילו שבטי ראובן וגד כבר קיבלו נחלה בעבר הירדן המזרחי.
השבט במדבר > המסע במדבר

בזמן מסעם של בני ישראל במדבר, חנה שבט גד במחנה ראובן, שהיה מדרום למשכן ואחרון.
במפקד הראשון שערך משה בין הזכרים מבני עשרים ומעלה נמנו 45,650 איש מבני השבט, ובמפקד השני 40,500 איש.
נחלת השבט

שבט גד היה אחד משניים וחצי השבטים שחנו בצד המזרחי של הירדן. נחלת השבט כללה את הגלעד, באזור צפון עבר הירדן, והיא גבלה בדרומה בנחלת שבט ראובן, בצפונה בנחלת חצי המנשה, במערבה בנהר הירדן ובמזרח בבני-עמון.
בין הערים בנחלתו:  סוכות, יגבהה, יעזר, בית הרם ובית נמרה.
”וַיְהִי לָהֶם הַגְּבוּל יַעְזֵר וְכָל-עָרֵי הַגִּלְעָד וַחֲצִי אֶרֶץ בְּנֵי עַמּוֹן עַד-עֲרוֹעֵר אֲשֶׁר עַל-פְּנֵי רַבָּה.
וּמֵחֶשְׁבּוֹן עַד-רָמַת הַמִּצְפֶּה וּבְטֹנִים וּמִמַּחֲנַיִם עַד-גְּבוּל לִדְבִר.
וּבָעֵמֶק בֵּית הָרָם וּבֵית נִמְרָה וְסֻכּוֹת וְצָפוֹן יֶתֶר מַמְלְכוּת סִיחוֹן מֶלֶךְ חֶשְׁבּוֹן הַיַּרְדֵּן וּגְבֻל עַד-קְצֵה יָם-כִּנֶּרֶת עֵבֶר הַיַּרְדֵּן מִזְרָחָה.” (יהושע יג כד)
השבט בארץ ישראל

בני העיר סוכות בנחלת השבט, מאנו לעזור באוכל ומים לגדעון בן יואש במרדפו אחר מלכי מדין ונענשו על כך
.
במצבת מישע מלך מואב מוזכר "ואיש גד ישב בארץ עטרות מעולם" ומתואר כיצד כבש מישע את עירם עטרות והרג את תושביה.
בסוף תקופת בית הראשון הוכיח הנביא ירמיהו את בני עמון על השמדת שבט גד:
"לִבְנֵי עַמּוֹן, כֹּה אָמַר ה', הֲבָנִים אֵין לְיִשְׂרָאֵל, אִם יוֹרֵשׁ אֵין לוֹ, מַדּוּעַ יָרַשׁ מַלְכָּם אֶת גָּד, וְעַמּוֹ בְּעָרָיו יָשָׁב" (ירמיהו מט, א).
גיבורי דוד משבט גד

בתנ"ך נזכרים שנים עשר הגיבורים משבט גד שהצטרפו ללוחמי דוד בעיר המבצר צקלג בנגב. הם מתוארים כגיבורים בעלי 'פני אריה', בדומה לברכת משה לגד: וּמִן-הַגָּדִי נִבְדְּלוּ אֶל-דָּוִיד לַמְצַד מִדְבָּרָה גִּבֹּרֵי הַחַיִל, אַנְשֵׁי צָבָא לַמִּלְחָמָה--עֹרְכֵי צִנָּה, וָרֹמַח; וּפְנֵי אַרְיֵה פְּנֵיהֶם, וְכִצְבָאיִם עַל-הֶהָרִים לְמַהֵר. הקטן מביניהם שקול למאה לוחמים והגדול-לאלף.
לקריאה נוספת

הערך: גד, לכסיקון מקראי, (עורכים: מנחם סוליאלי, משה ברכוז), א-ב, תל אביב: הוצאת דביר, תשכ"ה-1965, עמ' 191–192.
יוחנן אהרוני, אטלס כרטא לתקופת המקרא, ירושלים: הוצאת כרטא, 1974.
רפי יעקובי, "שבט גד -יחודו ויעודו", מתוך "כתלינו" י"ד תשנ"ב, "אתר דעת".
גדעון צור, איפכא מסתברא – מי אתה שבט גד
הערות שוליים

↑  שורה עשירית בכתובת
↑  בראשית מו טז, במדבר כו טו
↑  רש"י על הפסוק בבמדבר כו טז: "אוֹמֵר אֲנִי שֶׁזּוֹ מִשְׁפַּחַת אֶצְבּוֹן, וְאֵינִי יוֹדֵעַ לָמָּה לֹא נִקְרֵאת מִשְׁפַּחְתּוֹ עַל שְׁמוֹ". וראה גם בפירוש אור החיים שם.
↑  דברי הימים א ה יג
↑  מלבי"ם שם
↑  במדבר רבה, פרשה ב', פסקה ז'.
↑  שמות רבה, פרשה ל"ח, פסקה ט'.
↑  רבי פינחס ברבי יעקב הכהן, קידוש ירחים לחודש כסלו.
↑  רבי אברהם בן עזריאל, ערוגת הבושם, חלק א' עמוד 289. אלעזר החזן, וקדושתא לראש חודש מרחשון.
↑  רבי יוסף ג'יקטיליה, שערי אורה, סוף שער ה'.
↑  ספר שופטים, פרק ח', פסוק ה'
↑  נראה כי על פניהם הייתה מונחת מסכה בצורת פני אריה, שנועדה להפחיד ולהמם את האויבים בשעת הקרב, בדומה לפסלון הברונזה של הלוחם בעל פני אריה הרוכב על גבי חמור, שמוצג במוזיאון ארצות המקרא בירושלים
↑  ספר דברי הימים א', פרק י"ב, פסוק ט'.
הדגל של שבט גד
נחלות שבטי ישראל
מריו ליביו

| --- | --- |

פרופ' מריו ליביו
 לידה:  19 ביוני 1945 (בן 79) בוקרשט, ממלכת רומניה 
 ענף מדעי:  פיזיקה
 מקום מגורים:  רומניה רומניה ישראל ישראל ארצות הברית ארצות הברית
 מקום לימודים:  האוניברסיטה העברית בירושלים  אוניברסיטת תל אביב  מכון ויצמן למדע 
 מוסדות:  מכון המדע טלסקופ החלל  הטכניון – מכון טכנולוגי לישראל 
 פרסים והוקרה:  עמית באגודה האמריקאית לקידום המדע (2009)  פרס פיאנו (2003) 
 www.mario-livio.com
 תרומות עיקריות
 מחקר בהתפוצצות סופרנובות ושימושיהן במדידת קצב התפשטות היקום.
 
מריו ליביו (נולד ב-19 ביוני 1945) הוא אסטרופיזיקאי ישראלי-אמריקאי, יהודי יליד רומניה, ומחבר ספרי מדע פופולרי. היה פרופסור מן המניין בפקולטה לפיזיקה בטכניון בשנים 1981–1991. בין 1991 ל-2015 עבד כאסטרופיזיקאי במכון המדעי של טלסקופ החלל האבל. מוכר לקהל הרחב בעיקר בזכות ספריו הפופולריים, ובהם "חיתוך הזהב: קורותיו של מספר מופלא", שזכה בפרס פאנו ובפרס פיתגורס לספרים פופולריים על מתמטיקה. הוא חבר באגודה האמריקאית לקידום המדע.
ביוגרפיה וקריירה מדעית

ליביו נולד בשנת 1945 בבוקרשט, בירת רומניה, בנם של דורותיאה ליביו, זמרת, והסופר והבמאי ומבקר התיאטרון רוביו ליביו (Rubio Liviu). התגורר עם סבו וסבתו משום שהוריו ברחו מרומניה מסיבות פוליטיות. הוא עצמו עזב את רומניה בגיל 5 יחד עם הורי הוריו, והם השתכנו בישראל. אחרי שהייה במעון לילדים ואצל משפחה אומנת ברמתיים, התאחד ליביו עם אמו, בעלה החדש ועם סבתו בתל אביב. הוא למד בבית הספר "גרץ" ובתיכון עירוני ה' (תל אביב). שירת בצה"ל כמש"ק תובלה בפיקוד המרכז ובמילואים שירת כחובש במלחמת ששת הימים, וגם במלחמת יום הכיפורים ובמלחמת לבנון הראשונה.
סיים בהצטיינות תואר ראשון במתמטיקה ופיזיקה מהאוניברסיטה העברית, תואר שני בפיזיקת חלקיקים תאורטית ממכון ויצמן למדע ותואר דוקטור באסטרופיזיקה תאורטית מאוניברסיטת תל אביב. בתקופה זו גם היה מורה ומחנך בתיכון עירוני ה'. כיהן בדרגת פרופסור מן המניין בפקולטה לפיזיקה בטכניון בין השנים 1981–1991 ולאחר מכן עבר למכון המדעי של טלסקופ החלל האבל בבולטימור, מרילנד.
מאז אמצע שנות ה-90 של המאה ה-20 מיקד את פעילויות המחקר שלו בהתפוצצות סופרנובות ושימושיהן במדידת קצב התפשטות היקום. חקר את תופעת החומר האפל, חורים שחורים, והיווצרות מערכות כוכבים סביב כוכבים צעירים. מחברם של עשרות מאמרים בירחוני מדע הרלוונטיים לנושאים המוזכרים.
ליביו נשוי לסופי, מיקרוביולוגית, ואב לשלושה ילדים. בנו, ד"ר ארן ליביו, הוא מרצה בחוג לתקשורת באוניברסיטת חיפה.
ספריו

במשך כמעט עשרים שנה פישט ליביו רעיונות רבים מתחום המדעים, בעיקר מתמטיקה ואסטרונומיה, באמצעות ספריו, הרצאותיו, מאמרים בעיתונים, ראיונות רדיו והופעות טלוויזיוניות. הוא ערך מספר הרצאות פתוחות לקהל במוסד סמית'סוניאן, בפלנטריום היידן, בקולג' לאמנות במרילנד, במוזיאון קליבלנד להיסטוריית הטבע ובמרכז המדע בגלאזגו כדי לדון בנושאים מדעיים ומתמטיים.
ספר המדע הפופולרי הראשון שלו היה היקום המאיץ (The Accelerating Universe), אשר יצא לאור בשנת 2000 (אך לא תורגם לעברית), והביא בשפה פשוטה את התאוריה אודות התפשטות היקום והאצת התהליך ככל שעובר הזמן. הוא בחן את הסיבות לתופעה וההשלכות התאורטיות של יקום מתרחב תמידית, לכאורה, ובמיוחד את השפעתו על האמונה ב"שלמות היופי" של החוקים אשר מנחים את העולם.
הוא מגדיר עצמו כ"חובב אמנות מושבע", שברשותו אלפי ספרי אמנות. ליביו משתמש בתחביב למטרות טובות בספרו השני: חיתוך הזהב: קורותיו של מספר מופלא (The Golden Ratio: The Story of Phi) שראה אור ב-2003, שם עקב אחר השפעתו של יחס הזהב (ערכו 1.618 לערך) על גאומטריה, אמנות, אדריכלות, מוזיקה ואף תאוריות הנוגעות לשוק המניות לאורך מאות שנים.
ספרו של ליביו שפת הסימטריה: המשוואה שלא נמצא לה פתרון (The Equation That Couldn't Be Solved: How Mathematical Genius Discovered the Language of Symmetry) יצא לאור ב-2005 ועסק בניסיונות לפתור פולינום מהמעלה החמישית, או יותר בכלליות - מתמטיקת הסימטריה. הוא מדגיש את תפקידם הקריטי של המתמטיקאים אווריסט גלואה ונילס הנריק אבל בפיתוח התחום המתמטי הזה.
שני הספרים הללו אינם רק סיפורים על ההיסטוריה של המתמטיקה וביוגרפיות מקוצרות של מתמטיקאים, אלא כוללים גם הצגה של חלק מהמתמטיקה עצמה, כאשר פיתוחים כבדים יותר מובאים בנספחים.
ב-2009 יצא לאור ספרו האם אלוהים הוא מתמטיקאי?, העוסק בפילוסופיה של המתמטיקה ובשאלות כגון האם המתמטיקה היא תגלית או המצאה ומדוע היא מתארת בצורה כה טובה את חוקי הטבע.
ב-2013 יצא לאור ספרו שגיאות גאוניות, העוסק בשגיאות משמעותיות של חמישה מדענים גדולים: צ'ארלס דרווין, ויליאם תומסון, לינוס פאולינג, פרד הויל ואלברט איינשטיין.
ב-2017 יצא לאור ספרו למה? מסע בעקבות הסקרנות האנושית (Why? What Makes Us Curious).
ספריו > בתרגום לעברית

כל ספריו הופיעו במקור באנגלית, חרף שליטתו של ליביו בעברית כשפת אם. עם זאת, בחלק מספריו הביא דוגמאות מהשפה העברית.
חיתוך הזהב: קורותיו של מספר מופלא, בתרגום עמנואל לוטם, אריה ניר הוצאה לאור, 2004.
שפת הסימטריה: המשוואה שלא נמצא לה פתרון, בתרגום עמנואל לוטם, אריה ניר הוצאה לאור, 2006.
האם אלוהים הוא מתמטיקאי?, בתרגום עמנואל לוטם, אריה ניר הוצאה לאור, 2010. עוסק בהיסטוריה של המתמטיקה ובפילוסופיה של המתמטיקה, דרך תיאור פועלם של פיתגורס, ארכימדס, דקרט, ניוטון, לובצ'בסקי ועוד, תוך התמקדות בשאלה עד כמה המתמטיקה משמשת לתיאור העולם.
שגיאות גאוניות, בתרגום עמנואל לוטם, אריה ניר הוצאה לאור, 2013.
למה? מסע בעקבות הסקרנות האנושית, בתרגום עמנואל לוטם, אריה ניר הוצאה לאור, 2017.
גלילאו ומכחישי המדע, בתרגום עמנואל לוטם, אריה ניר הוצאה לאור, 2021.
פרסים ואותות הוקרה

2003 - פרס פאנו - על הספר "חיתוך הזהב".
2004 - פרס פיתגורס לספר הפופולרי הטוב ביותר בתחום המתמטיקה - על "חיתוך הזהב".
הערות שוליים

↑  Israil Bercovici O sută de ani de teatru evreiesc în România, Editura Integral, București p.273,1998
↑  רשימת מקבלי תארים בעיתון דבר
↑   אירי ריקין, חמש השגיאות המדעיות שקידמו את האנושות, באתר הארץ, 8 באפריל 2014
↑  שפת הסימטריה, פרק ראשון: "גם במסורת העברית אפשר למצוא שפע של פלינדרומים. אברהם אבן עזרא (1089–1164), איש האשכולות בן תור הזהב בספרד, כתב: "אבי אל חי שמך למה מלך משיח לא יבא", ובהמשך, "דעו מאביכם כי לא בוש אבוש, שוב אשוב אליכם כי בא מועד"."
| --- | --- |
בקרת זהויות :  NLI: 987007264779805171  PLWABN: 9810699647405606  BIBSYS: 90053171  BNE: XX1673444  BnF: cb12418236t (data)  CANTIC: a10113575  CiNii: DA01276867  GND: 113534876  ICCU: PUVV031881  ISNI: 0000 0001 1452 9798  LCCN: n83060738  LNB: 000137448  NDL: 01026824  NKC: skuk0003775  NLG: 264760  NLK: KAC201001321  NSK: 000565886  NTA: 069256543  RERO: 02-A003526183  SUDOC: 073920029  VIAF: 98013665   WorldCat (עם VIAF): 98013665 
מריו ליביו
עטיפת הספר "חיתוך הזהב" בגרסתו העברית
עטיפת הספר "שפת הסימטריה" בגרסתו העברית
בינג (מנוע חיפוש)

| --- | --- |


 סוג:  מנוע חיפוש
 תקופת הפעילות:  3 ביוני 2009 – הווה (15 שנים)
 בעלות:  מיקרוסופט
 הרשמה:  אופציונלית
 שפות תכנות:  ASP.NET 
 www.bing.com
 
סמליל בינג השני, היה בשימוש מ-2013 עד 2016
סמליל בינג הראשון אשר היה בשימוש מרגע ההשקה ועד ספטמבר 2013
Bing (בינג) הוא מנוע חיפוש אינטרנטי מבית חברת מיקרוסופט, הפועל החל משנת 2009 (לשעבר היה ידוע בשמות Live Search, Windows Live Search, ו-MSN Search). נכון לשנת 2024 בינג הוא מנוע החיפוש השני בפופולריות שלו בעולם אחרי גוגל ולפני Baidu הסיני.
היסטוריה > MSN Search

מיקרוסופט השיקה את מנוע החיפוש MSN Search ברבעון השלישי של 1998 והתוצאות בו סופקו על ידי חברת Inktomi, חברת תוכנה אמריקאית לשעבר. MSN Search כלל מנוע חיפוש, אינדקס וזחלן רשת. בתחילת 1999 הושקה גרסה חדשה למנוע החיפוש שהציגה רשימות שפיתחה Looksmart והן שולבו בתוצאות החיפוש שסיפקה Intkomi. בהמשך הוחלט במיקרוסופט להגדיל את ההשקעה במנוע החיפוש ולפתח זחלן רשת עצמאי שבנה אינדקס שעודכן מדי שבוע ולעיתים מדי יום. השדרוג החל בנובמבר 2004, והושק רשמית בפברואר 2005. בספטמבר 2005 הושקה מערכת פרסום בתוצאות החיפוש שמתחרה ישירות בגוגל. מיקרוסופט יצאה בצעד הזה שנה אחרי שהמתחרה Yahoo! השיקה את זחלן הרשת שלה. עם זאת, חיפוש התמונות עדיין הופעל על ידי צד שלישי, הפעם חברת Picsearch. מיקרוסופט החלה לספק את השירות גם לאתרים ולפורטלים כדי להרחיב את נתח השוק שלה.
היסטוריה > Windows Live Search

גרסת הבטא הראשונה של Windows Live Search יצאה לשוק ב-8 במרץ 2006 עם השקה רשמית ב-11 בספטמבר אותה שנה, כשהשירות החדש מחליף את MSN Search. מנוע החיפוש החדש השתמש בכרטיסיות לרשת, חדשות, תמונות, מוזיקה, דסקטופ, מסמכים מקומיים ולאנכרטא.
עם המעבר ל-Windows Live Search, מיקרוסופט הפסיקה להשתמש בחיפוש תמונות על ידי Picsearch ועברה להשתמש בפיתוחים עצמיים שלה.
באפריל 2006 הושק מנוע חיפוש אקדמי המתחרה עם "גוגל סקולר",המספק גישה למאמרים ותקצירים של מו"לים אקדמיים וגופים אקדמיים אחרים, תחת השם Windows Live Academic Search.
במאי 2006 חשפה מיקרוסופט כלי חיפוש לעסקים, תחת שם המותג Windows Live Search.
היסטוריה > Live Search

ב-21 במרץ 2007 מיקרוסופט הודיעה שבכוונתה להפריד את מנוע החיפוש שלה משירותי Windows Live, מה שהביא למיתוג מחדש כ"Live Search". מנוע החיפוש המחודש שולב לתוך פלטפורמת החיפוש והמודעות של החברה שנוהלה על ידי סאטיה נאדלה.
סדרה של ארגונים ואיחודים של הצעות החיפוש בוצעו תחת המותג החדש. ב-23 במאי 2008 מיקרוסופט הודיעה על הפסקת Live Search Books ו-Live Search Academic ושילבה את כל תוצאות החיפוש בחיפוש הרגיל. זמן קצר אחר כך, ב-31 ביולי אותה שנה הופסק גם Windows Live Expo, לוח מודעות מקוון. ב-15 במאי 2009 הופסק גם Live Product Upload, שירות שאפשר לסוחרים להעלות מידע על מוצרים למנוע החיפוש בזמן אמת.
היסטוריה > השקה

במאי 2009, לאחר תקופה של שמועות והשערות לגבי השקת מנוע החיפוש המדובר של מיקרוסופט, הוא הוכרז באופן רשמי, תחת השם "בינג". סטיב באלמר, מנכ"ל החברה, אמר שאת הצורך במנוע חיפוש העובד בצורה שונה הבינו בחברה כאשר התקבלו תוצאות בדיקה שלהם בדבר חיפוש באינטרנט ודיוקו. לטענת באלמר, 30% ממחרוזות החיפוש אינן מובילות לתוצאה המתאימה והרלוונטית, ולמעלה ממחצית החיפושים דורשים שינוי והתאמה של מילות החיפוש לפני שהם מגיעים לתשובה המתאימה. השם בינג, נבחר בעזרת קבוצות מיקוד שהבינו כי השם קליט, קצר וקל לאיות. השם של מנוע החיפוש, מעורר אסוציאציה לקול שמזוהה אצל אנשים כרגע בו מגלים משהו, נזכרים במשהו שנשכח. שם המנוע גם דומה מאוד למילה "בינגו", שמשמשת כמילה המביעה תחושה של משהו שנמצא, או הובן כהלכה.
היסטוריה > שיתוף פעולה עם יאהו

ב-29 ביולי 2009 הוכרז על שיתוף הפעולה עם חברת יאהו, בו בינג החליף את מנוע החיפוש של החברה באתר שלה ובשירותים השונים אותם היא מספקת, כאשר הכנסות מפרסום מקוון במנוע החיפוש יחולקו בין החברות. בפברואר 2010 רשויות ההגבלים העסקיים בארצות הברית ובאיחוד האירופי אישרו את הסכם שיתוף הפעולה בין מיקרוסופט ליאהו
היסטוריה > בינג החדש

ב-7 בפברואר 2023 מיקרוסופט השיקה את "בינג החדש" (The new Bing) הכולל תכונת צ'אטבוט המבוססת על ChatGPT של חברת OpenAI. התכונה גם שולבה במיקרוסופט אדג' למחשבים אישיים כ"טייס המשנה שלך למרשתת" (Your copilot for the web), ולאחר מכן גם ביישומון אדג' למובייל ובסקייפ. בעקבות תלונות על תשובות שגויות ו"מבולבלות" הגבילה מיקרוסופט את ההתכתבות עם הצ'אטבוט לחמש שאלות בכל סבב ולחמישים שאלות ביום.
מנוע החיפוש

המאפיין הבולט של מנוע החיפוש, הוא הדרך בה הוא מציג את התוצאות. החזון שעמד מאחורי מנוע החיפוש היה תוצאה מדויקת ואישית יותר: מנוע החיפוש יבין, בעזרת האלגוריתם שלו, מה בדיוק מחפש הגולש, וכך יוכל לתת את התוצאות המתאימות ביותר. למשל, בחיפוש שם של להקה, יופיעו ראשית אתר הלהקה, תמונות, חדשות עליה, רשימת הופעות מתוכננות, ראיונות אחרונים שחבריה נתנו, אלבומים וסינגלים שהושקו, ועוד. בחיפוש אתר נופש, תתקבל מפה המתאימה להגעה אליו, מזג האוויר לימים הקרובים, תמונות וביקורות. בדרך זאת, מנסה בינג להתאים את התוצאות הרלוונטיות ביותר.
בנוסף, הודיעה מיקרוסופט בתחילת 2010 כי תיענה לדרישות האיחוד האירופי ותמחק מידע על חיפושים שערכו הגולשים לאחר כחצי שנה, כדי לעמוד בהגדרות הפרטיות הנדרשות על ידי האיחוד. בינג עלה לאוויר באופן מלא בתחילת יוני 2009. עם השקתו מותגו גם שירותים אחרים של מיקרוסופט תחת המותג "בינג", כגון שירות המפות Bing Maps, כתשובה לגוגל מפות.
במרץ 2011 הושק שירות חיפוש מבוסס מיקום של בינג, שחלקו פותח בישראל.
מנוע החיפוש > תוכן למבוגרים

לבינג מערכת סינון תכנים בלתי הולמים, וזאת בהתאם לכללים הנהוגים במדינה ממנה מתבצע החיפוש. אך במרץ 2010 נחשף כי היא מחמירה בצנזורה במדינות ערב אף יותר מהנדרש לפי החוק במדינות אלו.
התמיכה בעברית

כבר עם השקת מנוע החיפוש MSN בפברואר 2005 נכללה תמיכה בעברית. דף הבית של Bing זמין בעברית על ידי הקלדת כתובת מיוחדת או החלפת הגדרות מנוע החיפוש לעברית. לצד זאת, היישומון של Bing למכשירים ניידים זמין בעברית על ידי החלפת הגדרות השפה של היישומון לעברית. Bing תומך בחיפוש תמונות, סרטונים וחדשות בעברית.
הקלדת ערך בעברית בממשק האנגלי תספק תוצאות חיפוש רלוונטיות מלאות והוא תומך בחיפוש מונחים בעברית באופן מלא. מנוע החיפוש מאפשר קבלת תוצאות חיפוש ב-40 שפות שונות.
נתח שוק

למרות עלייה חדה מאוד בשבועות הראשונים לאחר השקתו, שנבעה ככל הנראה מהעניין הרב שיצר ומסע השיווק המאסיבי שהנהיגה החברה, בינג לא הצליח לכבוש נתח שוק גדול מספיק כדי לאיים על ענקית החיפוש גוגל. בעקבות שיתוף הפעולה עם יאהו, נתח השוק של גוגל בארצות הברית ירד ל-62.6% ביוני 2010. יאהו, לעומת זאת, הגדילה את נתח השוק שלה ל-18.9%, והנתח של בינג היה 12.7%, כשנה מאז השקתו.
באוגוסט 2010 בינג, יחד עם מנועי חיפוש נוספים של מיקרוסופט, הדיחו את יאהו מהמקום השני בדירוג הפופולריות של מנועי החיפוש בקרב גולשי האינטרנט בארצות הברית. מנועי החיפוש בינג, MSN ו-Windows Live החזיקו בנתח של 13.9% משוק החיפוש. יאהו, לעומת זאת, החזיקה נתח שוק של 13.1%.
במטרה לחזק את השימוש במנוע החיפוש בינג, בתחילת 2014 השיקה מיקרוסופט גרסה של מנוע החיפוש בשם "בינג לבתי ספר" המותאמת לבתי ספר יסודיים ותיכוניים. גרסה המיועדת לתלמידים ולכן לא כוללת פרסומות, וכוללת רמת סינון גבוהה יותר, ורמת שמירה הדוקה במיוחד על פרטיות הגולשים.
באוגוסט 2017 חשפה החברה את נתוני השימוש במנוע החיפוש, כאשר הוא מחזיק ב-9% מנתח החיפוש העולמי וב-33% משוק החיפוש האמריקאי
.
שיתופי פעולה מסחריים

מיקרוסופט יזמה כמה שיתופי פעולה עם מספר מנועי חיפוש מובילים. אמזון, שהשיקה את הדור הבא של טאבלט הקינדל פייר, החליטה לדוגמה כי בינג, ולא גוגל, ישמש כמנוע החיפוש המובנה במכשירים החדשים. בספטמבר 2012 הוכרז על שיתוף פעולה ושיתוף מידע עם אתר Klout.
שיתופי פעולה מסחריים > שיתוף פעולה עם פורטל יאהו

ביולי 2009 מיקרוסופט חתמה על הסכם שיתוף פעולה עם המתחרה יאהו, והפכה להיות פלטפורמת החיפוש שלה ושל שירותי הפרסום שהפורטל מספק. המשמעות המעשית היא שכל פעם שגולש מבצע חיפוש ביאהו הוא מקבל את התוצאות מבינג. גם הפרסום הממומן של יאהו, שהוא בעל פרישה גלובלית בהיקף לא מבוטל, מבוצע דרך מערכת הפרסום של מיקרוסופט.
שיתופי פעולה מסחריים > שיתוף פעולה עם פייסבוק

באוקטובר 2010 הכריזו בינג ורשת החברתית פייסבוק על שיתוף פעולה בתחום החיפוש, במסגרתו הוספו מאפייני "חיפוש חברתי" לבינג. שהחיפוש לוקח בחשבון מידע של המשתמש בפייסבוק ומידע של חבריו באתר הרשתות החברתיות, כדי לשפר ולהעשיר את תוצאות החיפוש של בינג.
בנוסף כל תוצאות החיפוש שנעשו בפייסבוק, הסתמכו על תוצאות מנוע החיפוש בינג. ה"חיפוש חברתי" החל לפעול באופן מלאה במאי 2012, כאשר הופיעו המלצות מחברים בפייסבוק בדף התוצאות. אולם בדצמבר 2014 הופסק שיתוף הפעולה, מאחר שפייסבוק ביקשה שהמשתמשים לא יעזבו את האתר שלה, בעקבות שימוש במנוע החיפוש.
במרץ 2019 נפתחה חקירה פלילית נגד פייסבוק, לאחר שהתברר כי שיתפה מידע על משתמשים ללא הסכמתם, במסגרת שיתופי פעולה דוגמת השיתוף שביצעה עם בינג.
שיתופי פעולה מסחריים > שיתוף פעולה עם מוזילה פיירפוקס

באוקטובר 2011 הושקה גרסה חדשה של הדפדפן פיירפוקס המשלבת בתוכה את מנוע החיפוש בינג כמנוע ברירת המחדל במקום המנוע של גוגל.
אלמנטים של חיפוש

וולפרם אלפא – בינג מאפשרים למשתמשים לחפש שאילתות כאשר התשובות מבוססות על מנוע החיפוש וולפרם אלפא. ניתן גם להזין שאלות מתמטיות.
מזג אוויר – בינג מאפשר למשתמשים לחזות את מזג האוויר בערים ברחבי העולם, תוך הצגת תחזית מלאה עד 10 ימים קדימה.
בינג וידאו – מאפשר למשתמשים לאתר ולצפות בקטעי וידאו הנמצאים באתרים שונים. המיוחד באופציית חיפוש זו, הוא שניתן לצפות בסרטון בתצוגה מקדימה קצרה של הווידאו וכך למצוא במהירות וביעילות את הסרטון המבוקש.
אוניברסיטת בינג – מאפשר למשתמשים חיפוש מידע מפורט על אוניברסיטאות בארצות הברית ומציג מידע מדויק הכולל תנאי קבלה, שכר לימוד, מלגות, אחוז בוגרים ועוד.
תרגומן בינג – מאפשר למשתמשים לתרגם טקסטים או לחלופין דפי אינטרנט שלמים, לשפות שונות.
חיפוש חברתי – מאפשר למשתמשים לחפש ולאחזר אזכורים מרשתות חברתיות כגון: פייסבוק וטוויטר. ניתן לאתר אזכורים עד שבוע אחורה.
מתכונים – מאפשר למשתמשים לחפש מתכוני בישול וסינון תוצאות החיפוש על-פי דירוג המתכון, נוחות, אירוע, מצרכים, סוג מנה, שיטות בישול, עורך המתכון ועוד.
בינג חדשות – מאפשר למשתמשים לאחזר מידע מאתרי חדשות שונים ומגוונים על סמך שאילתת החיפוש.
בינג מפות – מאפשר למשתמשים לחפש בית עסק, כתובת, ציוני דרך ואתרים ברחבי העולם ולצפות במיקום המדויק שלהם. ניתן לבחור בתצוגת לוויין, מפת דרכים או שילוב של השניים. "מעוף הציפור" - פונקציה המציגה תמונות של ערים מרחבי העולם בתלת־ממד. ניתן גם לנווט בין הרחובות בתלת־ממד המציג בניינים בתצוגה זו.
בינג מקומי – מאפשר חיפוש מידע אודות עסקים מקומיים וקבלת חוות דעת עבור בתי העסק ובכך לקבל החלטות מושלכות.
בינג תמונות – מאפשר חיפוש מהיר ורלוונטי של תמונות בהתאם לבקשת החיפוש. ניתן למקד את החיפוש על ידי שימוש במסננים כגון: גודל התמונה, צבע, צילום או איור, הכרת תווי פנים ועוד.
פרסום – מנוע החיפוש בינג מאפשר לבעלי אתרים לרכוש שירות 'תשלום עבור כל קליק'- פרסום בבינג.
מילון – מילון בינג מאפשר חיפוש הגדרות של מילים באנגלית במהירות. תוצאות החיפוש מבוססות על מילון אוקספורד באנגלית. בנוסף, מילון בינג מאפשר מערכת השמעה קולית בה ניתן לשמוע כיצד יש להגות את המילה בצורה הנכונה.
אירועים – בינג אירועים מאפשר למשתמשים לצפות באירועים מתקרבים, המציגים את השעה והתאריך, פרטי המקום תיאור קצר ועוד. בנוסף קיימת גם אפשרות לרכישת כרטיסים לאירוע. המשתמשים גם יכולים לסנן את תוצאות החיפוש על פי תאריך וקטגוריות.
בריאות – בינג בריאות מתבסס על מושגים רפואיים כדי לתת תוצאות מידע רלוונטיות, וכדי לאפשר למשתמשים 'לנווט' את דרכם בתוך עולם מושגים רפואיים מורכבים